
ŠAKIŲ RAJONO SAVIVALDYBĖS  TARYBA

SPRENDIMAS

DĖL RAJONO SAVIVALDYBĖS KONTROLĖS IR AUDITO TARNYBOS 2009 METŲ VEIKLOS  ATASKAITOS

2010 m. kovo 25 d. Nr.T-51
Šakiai


Rajono savivaldybės taryba, vadovaudamasi Lietuvos Respublikos vietos savivaldos įstatymo  (Žin., 1994, Nr.55 - 1049;  2008, Nr. 113- 4290) 16 str. 2 d. 8 p., nusprendžia,

pritarti rajono savivaldybės kontrolės ir audito tarnybos 2009 metų veiklos ataskaitai (pridedama).

Meras





              Juozas Bertašius


PRITARTA

                                   

Šakių rajono savivaldybės tarybos

                                          
       2010 m. kovo 25 d. sprendimu Nr.T-51

Šakių rajono  savivaldybės kontrolĖS IR AUDITO tarnybos 2009 metų veiklos ataskaita

I. BENDROSIOS NUOSTATOS
 

Vadovaujantis Lietuvos Respublikos vietos savivaldos įstatymu, Šakių rajono savivaldybės tarybos veiklos reglamentu ir Kontrolės ir audito  tarnybos nuostatais, parengėme ir savivaldybės tarybai  teikiame savivaldybės Kontrolės ir audito tarnybos 2009 metų veiklos ataskaitą.

2009 metais Tarnybos darbas buvo suplanuotas ir vykdomas taip, kad užtikrintų prioritetinių užduočių – išvados dėl Savivaldybės biudžeto įvykdymo ataskaitos ir išvados dėl Savivaldybei nuosavybės teise priklausančio turto bei patikėjimo teise valdomo valstybės turto ataskaitos – parengimą ir pateikimą savivaldybės tarybai. Veiklos  planą, kurio vadovaujantis dirbome 2009 metais, derinome ir aptarėme savivaldybės Tarybos Kontrolės komitete dar 2008 metų gruodžio mėnesį ir pateikėme LR Valstybės kontrolei.

Pagrindinis 2009 metų mūsų darbo tikslas – teisingos ir realią padėtį atspindinčios audituojamų subjektų metinės finansinės ataskaitos.

II. TARNYBOS VAIDMUO, KOMPETENCIJA, VEIKLOS PRINCIPAI, ŽMOGIŠKIEJI IŠTEKLIAI
 Viešojo administravimo plėtros strategijoje, patvirtintoje Lietuvos Respublikos Vyriausybės, vienas iš prioritetinių tikslų yra viešojo administravimo sistemos tobulinimas,  savivaldybių institucijų veiklos bei finansinio savarankiškumo didinimas, viešųjų finansų audito reikšmės stiprinimas. Paskutiniu metu šiuos dalykus akcentavo ir Europos Sąjungos komisija savo priimamuose dokumentuose. 2006–2010 metų valstybinio audito strategija valstybinėse  bei savivaldybių institucijose kaip tik ir skiria pagrindinį dėmesį šiems tikslams įgyvendinti. Tai lemia, kad ir toliau labai svarbu lieka mūsų institucijos atliekamų auditų savarankiškumo stiprinimas, bendradarbiavimas su kitomis audito institucijomis, audito kokybės gerinimas, personalo atranka, kvalifikacijos tobulinimas.

Lietuvos Respublikos Seimo 2008 m. rugsėjo 15 d. priimtame Vietos savivaldos įstatymo pakeitimo įstatyme Savivaldybės kontrolieriaus tarnybos pavadinimas buvo pakeistas į Savivaldybės kontrolės ir audito tarnybą (toliau – Tarnyba) ir išplėstos šios Tarnybos funkcijos, nurodant prievoles audituoti ne tik biudžetą, bet ir kitus piniginius išteklius, Tarnybos valstybės tarnautojams numatant atsakomybę už nepagrįstų ir neteisingų išvadų pateikimą. Šiuo įstatymu buvo įtvirtintas didesnis Savivaldybės kontrolės ir audito tarnybos nepriklausomumas ir svarba, pvz.:

• Kontrolės komitetas įpareigotas įvertinti Savivaldybės kontrolės ir audito tarnybos ateinančių metų veiklos planui vykdyti reikalingus asignavimus ir išvadą dėl jų teikti Savivaldybės tarybai.

• Tarnybai leista pasirinkti, ar finansinį ir ūkinį-materialinį aptarnavimą, neviršijant

Tarnybai patvirtintos sąmatos, vykdyti savarankiškai, ar per Savivaldybės  administraciją.

• Audito ataskaitos ir išvados turi būti skelbiamos Savivaldybės interneto tinklalapyje, o jei įmanoma, ir per kitas visuomenės informavimo priemones.

• Nurodyta teikti informaciją Vyriausybės atstovui apie Savivaldybės kontrolieriaus

teiktas išvadas ir rekomendacijas.

Todėl artimiausioje ateityje bus pareikalauta iš Savivaldybės kontrolės ir audito institucijos  labai intensyvaus, kompetentingo ir atsakingo darbo. Nuo 2010 metų bus įgyvendinta viešojo sektoriaus buhalterinės apskaitos ir finansinės atskaitomybės sistemos reformos koncepcija, siekiant, kad audituojamos biudžetinės įstaigos reformuotų savo apskaitos sistemą ir pereitų nuo apskaitos tvarkymo modifikuotu pinigų principu prie pažangesnio apskaitos tvarkymo būdo – kaupimo principo. Žinant su kokiomis problemomis susidurs įstaigos, jau dabar darosi aišku, kad Savivaldybės kontrolė ir audito tarnybai teks  didelė atsakomybė audituojant šią sritį.

Kartu norėtume sulaukti ir didesnio atsako iš audituotų subjektų dėl mūsų teiktų išvadų ir rekomendacijų įvykdymo. Ypač norime padėkoti tiems Savivaldybės specialistams, politikams ir įstaigų vadovams, kurie supranta ir aktyviai skatina šio sudėtingo laikmečio iškeltų reikalavimų realizavimą.

Savivaldybės kontrolės ir audito tarnyboje 2009 metais  dirbo vienas darbuotojas. Audito aplinka nuolat kinta, technologijos tobulėja, taikomi nauji audito metodai. Mums, atliekantiems išorės auditą ir kontrolės funkcijas, keliami ypač aukšti profesiniai ir kvalifikaciniai reikalavimai, todėl  nuolat mokomės Valstybės kontrolės pareigūnų vedamuose mokymuose bei kitų mokymo įstaigų seminaruose, kuriuose išklausėme  virš 60 valandų mokymų aktualiomis mūsų veiklos temomis, pvz.: „,Finansinių ir biudžeto vykdymo ataskaitų rinkiniai ir jų rengimas pagal VSAFAS“,  ,,Viešojo sektoriaus apskaitos ir finansinės atskaitomybės standartai“, „Lietuvos Respublikos valstybės ir savivaldybių turto apskaita, valdymas, naudojimas ir disponavimas juo“, „Veiklos audito atlikimo metodika, jos taikymas praktikoje“, ir t.t.

Viešojo sektoriaus buhalterinės apskaitos ir finansinės atskaitomybės sistemos reforma, kuri įgyvendinama nuo 2010 m., papildomai pareikalaus naujų žinių biudžetinių įstaigų apskaitos tvarkymo srityje. Žinant, su kokia ekonomine situacija susiduria Lietuvos viešasis sektorius ir kad mokymams skirtos lėšos gali būti nepakankamos, kartu su Lietuvos kontrolierių asociacija bei Lietuvos savivaldybių asociacijos Mokymo centru pradėti įgyvendinti bendri projektai, organizuojant mokymus iš Europos Sąjungos fondo lėšų.

III.  TARNYBOS VEIKLA


Atlikome lėšų, skirtų mokinių pavėžėjimui, ir transporto naudojimo įvertinimo efektyvumo, rezultatyvumo požiūriu auditą (2009 m. kovo 19 d. ataskaita  Nr.S-488). Auditavome 22 savivaldybės įstaigas (struktūrinius padalinius), iš jų: 12 mokyklų, 7 seniūnijas, savivaldybės administraciją.

Audito metu vertinome švietimo įstaigų ir seniūnijų lėšų, skirtų mokinių paavėžėjimui, naudojimą rezultatyvumo, efektyvumo ir taupumo požiūriu,
automobilių, skirtų mokinių pavėžėjimui, išlaikymo išlaidas ir naudojimo tik tarnybiniams tikslams kontrolės užtikrinimą, 
mokyklinių ir kitų autobusų nuomos ir veiklos nuomos teisėtumą,
vairuotojų, vežančių mokinius, darbo apmokėjimo teisėtumą.

IŠVADOS, PASTEBĖJIMAI IR REKOMENDACIJOS:

Savivaldybės kontrolierės nuomone, reikėtų paskirti savivaldybės administracijoje  atsakingą darbuotoją už teisingą savivaldybės biudžeto lėšų poreikio mokinių vežimui ir transporto eksploatacijai paskaičiavimą, proceso efektyvumo ir rezultatyvumo analizę,  kuris kontroliuotų, kaip mokyklos prisilaiko patvirtintų maršrutų ir teiktų pasiūlymus lėšų taupymui ir mokinių pavėžėjimo organizavimo tobulinimui.

 
 
Būtų tikslinga patvirtinti bendrą kelionės dokumentų formą ir pildymo tvarką. Šiuo metu rekomenduota lengvojo automobilio kelionės lapo tipinė forma Nr. 3, kodas 0305003 3, neatitinka šių dienų reikalavimų  ir nėra patogi naudojimui.



Šio audito metu vienai savivaldybės kontrolierei patikrinti, ar tikrai  patvirtintais maršrutais vežiojami mokiniai, nustatyti atstumus tarp tarpinių sustojimų buvo gana sunku. Tačiau turėjome pagrindo teigti, kad atskiroms mokykloms priskirtos aptarnavimo teritorijos dubliuojasi ir yra rizika, kad mokiniai iš vienos vietovės vežami  į skirtingas ar net tolimesnes mokyklas. Savivaldybės administracijos direktoriaus įsakyme nebuvo  įvardinta, kuriais maršrutais mokinius veža mokyklos, kuriais − seniūnijų transportas. Tinkamai ir skaidriai Šakių rajono savivaldybėje nustatę mokinių vežiojimo maršrutus, sutaupytume savivaldybės biudžeto lėšų ir išspręstume efektyvaus mokyklų tinklo išdėstymo klausimus.


Visose audituotose biudžetinėse įstaigose automobilių naudojimas mokinių pavėžėjimui reglamentuotas vidaus teisės aktais, tačiau juose nustatytos vidaus kontrolės procedūros yra nepakankamai veiksmingos, kad užtikrintų efektyvų savivaldybės biudžeto lėšų panaudojimą ir užkirstų kelią šių automobilių naudojimui ne pagal paskirtį. Kai kuriose įstaigose per 2008 m. autobusai, skirti mokinių pavėžėjimui, nebuvo pilnai panaudojami, t.y. – Kudirkos Naumiesčio seniūnijoje Panovių skyriaus mokinių pavėžėjimui, Kriūkų seniūnijos Gerdžiūnų mokyklos mokinių pavėžėjimui.

 

Kiekviena įstaiga atskirai ir savaip sprendžia klausimą dėl mokinių pavėžėjimui skirto transporto panaudojimo vykimui į pažintines ekskursijas, saviraiškos renginius ir kt. bei išlaidų kompensavimo. Nė viena įstaiga nėra nusistačiusi ir pasitvirtinusi minėtų įkainių. Tvarkos apraše nėra numatyta būdų ir galimybių įstaigoms, neturinčioms savo transporto, pasinaudoti kitų įstaigų turimu transportu. Transporto neturinčioms įstaigoms suteikta galimybė tik jį nuomoti. Tai nėra teisinga, nes nuomotis transportą yra pakankamai brangu ir mokyklos bendruomenė neturi galimybės taupiai ir efektyviai pasinaudoti mokinio krepšelio lėšomis, skirtomis pažintinei veiklai.


Savivaldybės kontrolierės nuomone, Šakių rajono savivaldybės švietimo įstaigų ir seniūnijų transporto, vežančio mokinius, naudojimo tvarkos aprašas, patvirtintas 2007 m. gruodžio 21 d. savivaldybės tarybos sprendimu Nr.T-321, yra tobulintinas. Siūlėme naują redakciją apsvarstyti ne tik savivaldybės administracijoje, bet ir Švietimo įstaigų direktorių taryboje.

Vadovaujantis Lietuvos Respublikos vietos savivaldos įstatymu ir Savivaldybės kontrolės ir audito tarnybos nuostatais  savivaldybės Tarybos veiklos reglamente nustatyta tvarka,  teikėme Savivaldybės tarybai išvadą dėl  2008 metų savivaldybės biudžeto įvykdymo ataskaitos (2009 m. gegužės 29 d. Nr. 1039).

Vadovaujantis atliktų auditų ir tikrinimų rezultatais, Savivaldybės kontrolierės nuomone, 2008 metų savivaldybės biudžeto įvykdymo ataskaita visais reikšmingais atžvilgiais buvo parengta ir pateikta Tarybai pagal Biudžeto sandaros įstatymo, 2008 metų valstybės biudžeto ir savivaldybių biudžetų finansinių rodiklių patvirtinimo įstatymo, kitų teisės aktų reikalavimus, nustatytus Ataskaitos sudarymui. Lyginant Ataskaitą su savivaldybės biudžeto asignavimų valdytojų pateiktomis sąmatų įvykdymo ataskaitomis, joje nenustatėme reikšmingų iškraipymų ir neatitikimų.
Išvadai dėl Ataskaitos išliekant besąlyginei, PASTEBĖJOME:

Iš savivaldybės biudžeto finansuojamų įstaigų apskaitos tvarkose ir taisyklėse numatytos procedūros veikia tik iš dalies, - neatitinka reglamentuojančių teisės aktų nuostatų dėl juose įvykusių pasikeitimų. Apskaitos politika daugumoje įstaigų nuo 2004 metų neatnaujinta. Patvirtintos tik formalios finansų kontrolės taisyklės.
Kadangi savivaldybės biudžeto asignavimų panaudojimo teisėtumas ir turto naudojimo efektyvumas priklauso nuo to, ar vidaus kontrolės procedūros padeda rasti padarytas klaidas ir laiku jas ištaisyti, atlikdami finansinius auditus ir tikrinimus, vertinome audituojamų subjektų vidaus kontrolės sistemas. Esant mūsų audituojamiems subjektams nedideliems darbuotojų ir valdomų finansinių išteklių atžvilgiu, nustatėme, kad tinkamas pareigų pasiskirstymas ir efektyvių vidaus kontrolės procedūrų įdiegimas juose yra ribotas. Mūsų nuomone, šią situaciją galėtų pagerinti stipresnė Savivaldybės administracijos (aukščiausio lygio) kontrolė biudžeto lėšų ir turto naudojimo bei ataskaitų ir kitų duomenų pateikimo srityje.

 
Nesilaikant Biudžeto sandaros įstatymo reikalavimų Savivaldybės administracijos direktoriaus rezervo lėšos buvo skiriamos įvairioms priemonėms finansuoti, nors šiuos asignavimus buvo galima numatyti tvirtinant Savivaldybės biudžetą, įtraukiant į atitinkamas programas.
Tobulintina Savivaldybės strateginio planavimo ir atsiskaitymo už veiklos rezultatus sistema.

Ypatingai svarbi ir reikšminga sritis savivaldybėje yra turto įsigijimas ir jo atnaujinimas. Tai yra vienas iš investavimo būdų numatytų Investicijų įstatyme. Pagal šį įstatymą Valstybės investicijų programa sudaroma ne mažiau kaip trejiems metams, o Vyriausybė nustato valstybės lėšų, skirtų valstybės investicijoms, planavimo, tikslinimo, naudojimo, apskaitos bei kontrolės tvarką. Mūsų nuomone, analogiška tvarka Šakių rajono savivaldybėje padėtų geriau planuoti ir panaudoti asignavimus, skirtus turtui įsigyti bei atnaujinti.

Atlikus ankstesnių metų savivaldybės biudžetų auditus, siūlėme keisti tokią mūsų biudžeto formavimo ir tikslinimo sistemą, kai pinigų skirstymas ir jų judėjimas tarp asignavimų valdytojų vyksta kiekvieną tarybos posėdį. 

Buvo  atliktas savivaldybės biudžeto lėšų, skirtų Šakių bendruomenių centrų asociacijai tikrinimas (2009-06-22  ataskaita Nr. S -1216).


Tikrinimo tikslas − nustatyti ar taupiai, efektyviai ir pagal nustatytą paskirtį (sutartį 2008-03-22 Nr. VL-280)  naudojamos savivaldybės biudžeto lėšos.

Patikrinimo metu  vertinome asociacijos pirmininkės pateiktą 2009 metų balandžio 16 d. ataskaitą Nr.5 „Dėl lėšų panaudojimo” ir jos priedus. Šakių rajono bendruomenių centrų asociacija vykdė Bendruomenių centrų iniciatyvų programą, kuriai savivaldybės tarybos 2008 m. vasario 21 d. sprendimu Nr. T- 26 skirta 140 000 litų. 

IŠVADOS IR PASTEBĖJIMAI:

1. Savivaldybės biudžeto lėšos, skirtos Bendruomenių centrų iniciatyvų rėmimo programai 2008 metais buvo naudojamos vadovaujantis savivaldybės administracijos direktoriaus 2007 m. kovo 15 d. įsakymu Nr. 182 patvirtinta tvarka. Tvarkos pažeidimų tikrinimo metu nenustatėme.

2. Šakių rajono savivaldybės administracija ir Šakių bendruomenių centrų asociacija 2008 m. kovo 28 d. pasirašė sutartį Nr. VL-280 dėl skirtų 140 tūkst. litų skyrimo ir panaudojimo. Savivaldybės kontrolierės nuomone abi šalys  minėtos sutarties sąlygų, įsisavinant savivaldybės biudžeto lėšas, nepažeidė. Tačiau savivaldybės administracija nepasinaudojo sutartine teise atlikti piniginių lėšų panaudojimo patikrinimą.

3. Atskirų projektų vykdymui ir kai kurioms kitoms ūkinėms reikmėms keletas bendruomenės centrų gavo papildomai lėšų iš kitų savivaldybės biudžeto eilučių.

Savivaldybės kontrolierės nuomone, savivaldybės biudžeto lėšos visiems bendruomenių centrams turėtų būti skiriamos, finansuojamos jų vykdomos programos ir priemonės tik pagal vieną bendrą nustatytą tvarką. Tai užtikrintų skaidresnį ir taupesnį lėšų panaudojimą, atsiskaitymą už jas bei kontrolę.


Tikrinome lėšų, skirtų mokinių socialinei paramai  švietimo įstaigų valgyklų materialinei bazei stiprinti panaudojimą (2009-09-29 ataskaita Nr. S -1861), norėjome nustatyti ar taupiai, efektyviai ir pagal nustatytą paskirtį buvo panaudotos šios lėšos. Tikrinome savivaldybės administraciją ir 22 švietimo įstaigas. Audituojamas objektas – sutaupytos valstybės biudžeto lėšos, skirtos Šakių rajono mokinių socialinei paramai.

Pagal surinktą informaciją NUSTATĖME, kad ilgalaikio turto iš šios programos įsigyta už 167842,00 Lt, kitų prekių už 132693,16 Lt, o 46192,00 išleista kitoms paslaugoms.


Atlikus patikrinimus atskirose įstaigose, nustatyta, kad įsigyta ne tik  valgyklų darbo organizavimui ir valgyklų materialinės bazės stiprinimui tinkamos prekės. Atskiros mokyklos įsigijo priemonių sniegui kasti, aplinkai tvarkyti ir pan.



Siūlėme savivaldybės administracijos direktoriui įvertinti tokis lėšų panaudojimo ne pagal paskirtį atvejus ir imtis priemonių kad tokia praktika nepasikartotų.

Kadangi savivaldybėje  nėra nustatytos tvarkų ir kontrolės procedūrų, kurios padėtų išvengti klaidų atsiradimo rizikos, naudojant ir apskaitant  papildomai  pagal asignavimų valdytojų prašymus skiriamas biudžeto lėšas, rekomendavome kuo skubiau parengti tai reglamentuojančius dokumentus, nustatyta tvarka juos patvirtinti  ir su jais supažindinti visus savivaldybės biudžeto lėšų gavėjus ir naudotojus.

Vyriausybės atstovo Marijampolės apskrityje tarnybai 2009-10-28 raštu Nr.S-2200 pateikėme duomenis apie skolinimosi limitų laikymosi būklę Šakių rajono savivaldybėje 2009 metais atskirai pagal  Lietuvos respublikos 2009 metų valstybės biudžeto ir savivaldybių biudžetų finansinių rodiklių patvirtinimo įstatymo 9 straipsnyje nustatytus  limitus. Taip pat, atlikę tyrimą, PRANEŠĖME, kad Šakių rajono savivaldybė ES paramos lėšomis finansuojamų būtiniausių projektų įgyvendinimui ir bendram finansavimui užtikrinti 2009 metais naudojo ir naudos iki metų pabaigos tik savivaldybės biudžeto lėšas ir kitus rezervus, nepažeisdžiant skolinimosi taisyklių ir limitų reikalavimų. 

Kaip ir visada privalėjome teikti Savivaldybės tarybai išvadą dėl savivaldybei nuosavybės teise priklausančio turto ir patikėjimo teise valdomo valstybės turto ataskaitų. Išvada pateikta 2009-09-30 Nr.S-1896.

Kontrolės ir audito tarnybos nuomone, Tarybai pateiktos Valstybės turto 2008 m. ataskaita (VT-01 metinė )ir  Savivaldybės turto 2008 m. ataskaita (VT-02 metinė) parengtos pagal galiojančių teisės aktų reikalavimus,  nustatytus šių dokumentų sudarymui, jose nėra reikšmingų iškraipymų lyginant su duomenimis, iš kurių jos buvo sudarytos.

Savivaldybės tarybai teikėme pastebėjimus ir neatitikimus, kuriuos mes nustatėme auditų ir tikrinimų  metu:


- į ataskaitas nėra įtrauktas kai kuris turtas, kurio vertė pinigine išraiška nėra nustatyta, kaip pavyzdžiui  savivaldybės (seniūnijų) heraldikos objektai ir pan.


-  ataskaitose neatsispindi tas turtas, kuris neturi nurodytos įsigijimo vertės: kapinės, atskiri paminklai, kai kurie iš viešųjų darbų sąmatų ar Kelių programos atlikti gerbūvio darbai;


- atkreipiame dėmesį, kad ne visi savivaldybės įsipareigojimai atsispindi turto ataskaitoje - pagal nustatytą tvarką ataskaitoje nerodomos savivaldybės garantuotos paskolos.

Valstybės ir savivaldybių turo valdymo, naudojimo ir disponavimo juo įstatymas įpareigoja registruotiną turtą įregistruoti viešajame registre. Auditų metu mes nustatėme, kad ne visais atvejais teisiškai yra įregistruotas turtas Nekilnojamojo turto registre, todėl savivaldybės, kaip šio turto savininkės, teisės gali būti nepakankamai apsaugotos.

Nustatyta, kad Savivaldybės administracija nesiima veiksmingų ir operatyvių priemonių, kad savivaldybės socialinis būstas būtų naudojamas pagal nustatytus principus, nėra užtikrinama efektyvi šio būsto naudojimo kontrolė:

- ne visos nuomos sutarys yra įregistruotos viešajame registre todėl nėra užtikrinamas informacijos viešumas ir pilnumas, atsiranda galimo piktnaudžiavimo rizika;

- nekontroliuojamos nuomininkų teisės bei socialinio būsto nuomos sąlygos, todėl savivaldybės gyvenamuoju būstu naudojasi asmenys praradę ar net neįgiję teisės į šį būstą;

-  nepakankamai domimasi nuomininkų įsiskolinimu už komunalines paslaugas. Egzistuoja rizika, kad skoliniai įsipareigojimai gali būti perkelti savivaldybei.


 Auditavome savivaldybės biudžeto lėšas, skirtas dviračių tako bei panemunės zonos ir piliakalnių priežiūrai Gelgaudiškio, Kidulių, Kriūkų, Plokščių, Sudargo ir Šakių seniūnijose (Ataskaita 2009-11-06 Nr.S-2268).


Audituotas laikotarpis – 2008 metai (kai kuriais atvejais nustatant tendencijas ir pokyčius buvo naudojami kitų metų duomenys ir informacija).


Rajono  seniūnijoms 2008 metais buvo skirta 71,1 tūkst. Lt savivaldybės biudžeto lėšų dviračių tako bei panemunės zonos ir piliakalnių priežiūrai, iš jų 20 tūkst. Lt skirta Šakių seniūnijai. 2009 metais minėtai programai skirta tik 10,1 tūkst. Lt.

Audito metu NUSTATYTA, kad neužtikrinamas tolygus visos savivaldybės seniūnijų aprūpinimas aplinkotvarkos lėšomis, nepakankamai atsižvelgiama į tai, kad dalis seniūnijų viešųjų  teritorijų neatitinka visų joms keliamų reikalavimų (jos nesutvarkytos ir nesaugios, bloga pastatų būklė, pasenusi arba trūksta aplinkotvarkai reikalingos įrangos ir pan.). 
Siekiant efektyviau naudoti savivaldybės biudžeto lėšas, skirtas  dviračių tako bei panemunės zonos ir piliakalnių priežiūrai,  rekomendavome savivaldybės administracijai, jas numatyti bendroje aplinkotvarkos programoje, kartu  didinant seniūnų atsakomybę ir atskaitomybę už skiriamų lėšų naudojimo tikslingumą ir efektyvumą, užtikrinti administracijos atsakingų skyrių koordinuojamų programų rezultatyvų ir efektyvų vykdymą, programų rengimą ir tinkamą lėšų planavimą bei kontrolę, atsisakant vykdyti programas, kurių tikslai panašūs.

 Mūsų tarnyba rekomendacijų įgyvendinimo procese vykdė stebėsenos funkciją. Audituotų subjektų vadovai  dalį mūsų pateiktų rekomendacijų įvykdė, kitos  yra, mūsų nuomone, vykdymo stadijoje.

Visos atliktų auditų ataskaitos ir išvados pateiktos, kaip to reikalauja Vietos savivaldos įstatymo 27 straipsnio nuostatos, savivaldybės merui, savivaldybės administracijos direktoriui ir audituojamų subjektų vadovams. Be to, jos yra svarstomos savivaldybės Tarybos Kontrolės komitete ir priimami atitinkami sprendimai.

Savivaldybės kontrolierė 




Asta Domeikienė

